לאור האסונות המרובים השם ירחם שבהם מקפחים את חייהם נשמות טהורות, כשבקיץ שעבר קיפחו חייהם במקרי טביעה 36 נפשות, והשנה הקיץ בקושי החל וכבר קרו מעל ל-20 אסונות טביעה, ובפרט בימי החופשות למיניהם, וביותר מטביעת תינוקות וילדים קטנים בגיגיות, באמבטיות ובבריכות מים פרטיים ה"י, התארגנו בארגון החשוב "אמת ליעקב" האמון על דאגה להצלת ושמירת ישראל, לעורר תשומת לב לדברים החשובים והיקרים באמת, והעירו תשומת לב הרבנים הגאונים שליט"א לפרסום פסק הלכה על דעת התורה. וכה פותחים הרבנים הגאונים שליט"א, "ידועות, לצערנו, הקלקלות והסכנות הרוחניות העלולות להיווצר מיציאה לנופש, בדירות אירוח למיניהן, שחללים רבים הפילו, ד' ישמרנו. ועל כך, כבר התריעו פוסקי ההלכה, רבנים ומחנכים, שכל הירא וחרד לנפשו ולנפש צאצאיו, לבל יגיע למקומות אלו בטרם בדק היטב ענייני הצניעות במקום, האביזרים, הציוד שבחדרים, השכנים והסביבה, וביתר שאת לבדוק כל הקשור לשמירה מפגעי הטכנולוגיה.

ועתה, בנוסף יש להתריע ביתר שאת גם על אודות סכנה פיסית, באנו לעורר:

בעניין חמירא סכנתא וההשתדלות המחייבת כל בר-ישראל שלא לעבור על איסור מפורש שבתורה של "השמר לך ושמור נפשך מאוד", ואיסור חמור של "ולא תשים דמים בביתך".

"ולכן", מוסיפים הרבנים במכתבם "על כל אלו ששוכרים צימרים ודירות וכדו' שיש שם בריכה פרטית, יש לוודא שהבריכה מגודרת כהוגן, במחיצה עמידה בגובה המתאים, מבלי שתהיה אפשרות לתינוקות וילדים לפתוח הדלת.

ב'אמת ליעקב' מבהירים, דהיינו שדלת הכניסה תהיה מחוברת לקפיץ הסוגר היטב הדלת, וידית דלת הכניסה והמנעול יהיו גבוהים מעל 1.10 מטר מהקרקע.

ובכל מקווי מים שבתוך הבית (כגון דלי מים כו'), אם יש שם תינוקות קטנים חייב להיות לצידו אדם גדול ואחראי, שמשגיח שלא ישתובב במים, ויכניסו עצמם לסכנה.

מאחר והיו כבר כ"כ הרבה אסונות, מוסיפים הרבנים הגאונים הרב יצחק יוסף, הרב שמחה בן ציון רבינוביץ והרב נפתלי נוסבוים שליט"א, "אין בזה חלילה להאשים את ההורים השכולים, היות וחיוב זה לא נודע לרבים, אך להבא יש לפעול ולהפעיל ולצוות שלא ייכשלו חלילה באיסור דאורייתא ממש, וכ"ש בכך ימנע להבא אסונות כה גדולים ל"ע".

ויה"ר שלא ישמע עוד שוד ושבר בגבולנו, והנשמר למטה שומרים עליו מלמעלה שלא יבוא שוד ושבר בגבולנו ח"ו ומלאכיו יצווה לך לשמרך בכל דרכיך, ואך טוב וחסד ישיגונו תמיד כל הימים.

על המכתבים האמורים חתמו (לפי סדר קבלתם) הרבנים הגאונים הרב שמחה ב"צ רבינוביץ רב קהילת משכנות יעקב רמת שלמה, ובעל ה"פסקי תשובות". הרב נפתלי נוסבוים ראש ישיבת חיי משה ואב"ד "אהבת שלום". רבני בני ברק הגאונים הרב חיים יצחק אייזיק לנדא והרב שבח צבי רוזנבלט. כמו"כ התקבלה חתימתו של הראשל"צ הרב יצחק יוסף.